**ИСТОРИЈАТ ШКОЛЕ**

Техничка школа у Мајданпеку основана је 05.06.1991.године. Смештена је у објекту површине 4210m² који је 2017. године у потпуности реновиран и осавремењен. Школа располаже спортским теренима, библиотеком са библиотечким фондом од око 13.230 књига, фискултурном салом и са 15.000 m² простора око зграде, видео-надзором, разгласом, савременим системом грејања.

Године 1961. почиње са радом Школа ученика у привреди. Школа је имала и металски и електро смер и школску радионицу за практичну обуку.

29.03.1967. године Републички секретаријат за образовање и културу донео је Решење о отварању школе за КВ раднике у Мајданпеку као истуреног одељења Техничке школе ''Инжењер Шистек'', Бор. У почетку су образовани квалификовани радници, флотери и копачи на површинском копу, а касније и друга занимања и профили сходно потребама индустрије.

1970. године у Мајанпеку је изграђена нова монтажна зграда за школу и интернат и отворено ООУР издвојено одељење при Техничко–школском центру Бор, где се обављало образовање за техничара, али и за квалификоване и специјализоване раднике из области обојене металургије и рударства, машинства, електротехнике а према верификацији наставног плана и програма.

Почетком 1976/1977 године је карактеристично пресељење ученика из монтажне у велику, лепу, новоизграђену, опремљену у то време најсавременијим средствима и училима, данашњу зграду Техничке школе. Кабинетска настава је у потпуности задовољила нормативне захтеве образовно-васпитног рада.

Почетком школске 1977/1978. године издваја се OOUR издвојено одељење Мајданпек из састава радане организације Техничко-школског центра Бор и 25.11.1977. године од стране Републичког секретаријата за образовање и културу верификује се у Образовни центар ''Миле Арсенијевић Бандера''.

 Овај образовни центар бројао је преко 1.500 ученика, око 38 одељења са више образовних профила и занимања, металушког, рударског, машинског, саобраћајног, електротехничког, економско-трговинског и природно-научног (програмерског) смера.

Од образовног центра ''Миле Арсенијевић Бандера'' Мајданпек 1990. године настају две школе Гимназија „Миле Арсенијевић Бандера“ и средња стручна школа, односно Техничка школа Мајданпек са 919 ученика и 34 одељења.

Дакле, Техничка школа Мајданпек је основана oдлуком Скупштине општине Мајданпек, број 06-14 од 27.06.1990. године, као Техничка школа Мајданпек. Регистрована је решењем Окружног привредног суда у Зајечару, број Фи 375/91 од 05.06.1991.године.

 Школа од свог оснивања није мењала назив и седиште, а 2017. године школска зграда у потпуности је реновирана и опремљена савременим системима грејања, надзора, расвете, школских учила и наставних средстава.

 Школа обавља делатност средњег стручног образовања (шифра: 85.32) према Закону о класификацији делатности („Сл.гласник РС “бр.104/09) и Уредби о класификацији делатности („Сл.гласник РС “бр.54/2010).

Школа обавља делатност средњег стручног образовања у матичној школи у Мајданпеку и у издвојеном одељењу у Доњем Милановцу, општина Мајданпек.

План развоја у наредном периоду, који се види из тренутно актуелних подручја рада, школа је прилагодила потребама реструктуирања привреде у Мајданпеку и шире (у региону), у сарадњи са локалном заједницом.

Друштвена средина је важан фактор програмирања рада школе. Битно проширена и обогаћена друштвена функција школе захтева да се прецизирају послови и реално одмере задаци, у зависности од кадровских и материјалних могућности школе и средине, како би сви задаци који се пред школу постављају били и реализовани.

Општина Мајданпек, својом привредном структуром, институцијама и установама пружа велике могућности за повезивање школе са друштвеном средином. Један број друштвених и приватних предузећа са којима је школа и до сада имала успешну сарадњу даће и у наредном периоду могућност за остваривање задатака васпитно-образовног рада кроз практичну наставу и наставу у блоку.

Културне институције и установе, Центар за културу Мајданпек, Градска Библиотека и остале омладинске организације дају могућност да се у већем степену него до сада прошири сарадња у културној и јавној делатности.

Ученици наше школе стичу знања по савременим наставним плановима и програмима, уз коришћење савремених метода активне наставе и оцењивања.

 Колегијалност, тимски рад и интерне обуке у школи допринеле су да се нове наставне методе примењују у скоро свим подручјима рад и образовним профилима. Заинтересованост наставника за иновације и осавремењавање наставе је велико што показује њиховно редовно учествовање на семинарима, трибинама, радионицама и многобројним конкурсима и такмичењима.

 Више од половине наставника унапредило је свој рад коришћењем савремених наставних метода, извођењем огледних и угледних часова, коришћењем информационих технологија у настави, израдом оригиналног наставног материјала, тестова знања.

 Издвојено одељење Техничке школе у Доњем Милановцу налази се у просторијама Основне школе ''Вук Караџић'' у улици Стевана Мокрањца бр.14.

 У овој школи у издвојеном одељењу, имамо своје кабинете за рад и сопствена наставна средства.